**Biografija**

 Miloš Čorlija je rođen u Beogradu 1990. godine. Violinu je počeo da uči sa šest godina, a prvi solistički koncert održao je sa jedanaest godina u centru lepih umetnosti “Guarnerius” na inicijativu proslavljenog vioiliniste Jovana Kolundžije. Tokom svog osnovnog i srednjeg obrazovanja je bio nagrađivan na preko deset nacionalnih i internacionalnih takmičenja. 2007.godine upisuje paralelno Fakultet muzičke umetnosti u Beogradu u klasi profesorke Maje Jokanović i Univerzitet u Sofiji u klasi profesora Minčo Minčeva. 2008. godine postaje stipendista bugarske nacionalne fondacije “Ćirilo I Metodije” zahvaljujući kojoj u sezoni 2008/2009 nastupa širom Bugarske. 2010. godine započinje učešće na bečkoj letnjoj akademiji “Wiener Sommer Meisterkurse” na kojoj se u nekoliko ciklusa usavršavao i nastupao sa violinistima poput Pavela Venjikova, Kristijana Altenburgera i eminentnog koncertnog pijaniste Paul Badura-Škode. Na poziv kompozitora i profesora Rajka Maksimovića 2011. godine premijerno izvodi i snima svitu za violinu i gudači orkestar rađenu po motivima iz Maksimovićeve “Pasije” za simfonijski orkestar i hor. 2011. godine je nastavio svoje studije na Kraljevskom Konzervatorijumu u Antverpenu (Belgija) u klasi profesorke Alise Margulis gde je diplomirao i magistrirao sa najvišim ocenama. Tokom studija u Belgiji bio je dobitnik stipendije konzula Kraljevine Holandije za mladog umetnika godine, a 2014. godine kao stipendista ciriškog univerziteta umetnosti započinje jednogodišnje usavršavanje sa eminentnim profesorom Zaharom Bronom i violinistom Iljom Gringoltcom. Nastupa na velikom broju festivala od kojih se izdvajaju:"Varnensko leto" (Bugarska) ,"Martovski muzički dani" (Bugarska), "Klara in deSingel" (Belgija, gde je ostvario i svoje prve žive zapise za flamanski radio),"Bartok Feszt" (Madjarska, gde kao izvođac sarađuje sa muzičarima kao što su Barnabaš Kelemen, Laslo Fenjo i Zoltan Kociš),"Stellenbosch International Chamber Music Festival" (Južnoafricka Republika, gde kao izvodjac i mladi predavač sarađuje sa muzičarima kao što su Andrej Bjelov, Adrian Brendel, Aleksandar Buzlov, Danijel Roland, Alisa Margulis),"Sonoro Interferenzen" (Nemačka i Rumunija gde kao izvođač kamerne muzike nastupa u različitim kamernim sastavima sa muzičarima kao što su Aleksandar Buzlov, Frans Helmerson, Diana Ketler, Alisa Margulis i Mihaela Martin)

Od celokupne koncertne aktivnosti posebno se izdvaja ona na polju kamerne muzike. 2012. godine, Miloš sa kolegama iz Poljske i Belgije formira klavirski trio koji će aktivno delovati sve do 2017. godine sa preko dvadeset reprezentativnih dela na repertoaru kao i usavršavanjima sa ansmblima poput "Artemis" kvarteta, "Ysaÿe" kvarteta, "Szymanowski" kvarteta i Manahenom Preslerom iz "Beaux Arts" tria. 2017. godine, Miloš sa kolegama iz “Praškog kamernog orkestra“ formira gudački kvartet UMASS koji je do sada odsvirao preko dvadeset koncerata u Češkoj, Austriji, Kini i Japanu sa fokusom na repertoar čeških kompozitora (Dvoržaka, Smetane i Janačeka).

Od 2018. godine, Miloš započinje i svoj pedagoški rad u Školi za muzičke talente u Ćupriji, prvobitno kao profesor kamerne muzike, a nedugo posle i kao profesor violine.